પ્રજાની પરસેવાની કમાણીની લૂંટ સામે PM મોદીની લાલ આંખ
નવગુજરાત સમય | Publish Date: Feb 23 2018 9:51PM
-નાણાં ક્ષેત્રે ગેરરીતિ સાંખી નહીં લેવાય, સરકાર આકરા પગલાં લેશે: વડાપ્રધાન
પંજાબ નેશનલ બેન્કમાં રૂ. 11,300 કરોડના કૌભાંડના એક સપ્તાહ બાદ વડાપ્રધાન નરેન્દ્ર મોદીએ પ્રજાની પરસેવાની કમાણીને લૂંટનારા તત્વો સામે સરકારનું વલણ સ્પષ્ટ કર્યું હતું. પીએમે જણાવ્યું કે, 'સરકાર આર્થિક બાબતો સંબંધિત ગેરરીતિઓ વિરુદ્ધ કડક કાર્યવાહી કરી રહી છે, કરશે અને કરતી રહેશે. પ્રજાના નાણાંની ગેરકાયદે ઉચાપત આ સિસ્ટમમાં સ્વીકારાશે નહીં.' શુક્રવારે પીએમ મોદી ઈટી ગ્લોબલ બિઝનેસ સમિટમાં બોલી રહ્યા હતા. પીએમએ પીએનબી કૌભાંડનો ઉલ્લેખ કર્યો નહતો, પરંતુ તેમએ આ જ સંદર્ભમાં વાત કરી હતી જે સ્પષ્ટ થાય છે.
દરમિયાન વડાપ્રધાને નામ લીધા વગર આરબીઆઈને પણ સંદેશ આપ્યો હતો. 'વિવિધ નાણાકીય સંસ્થાઓમાં નિયમો અને સિદ્ધાંતોના પાલનની જવાબદારી જેમને આપવામાં આવી છે તેઓ પુરી નિષ્ઠા સાથે કર્તવ્યનું પાલન કરે. ખાસ કરીને જેમને નિયમન અને મોનિટરિંગની જવાબદારી સોંપવામાં આવી છે.' ઉલ્લેખનીય છે કે અગાઉ નાણાં મંત્રી અરુણ જેટલીએ પણ નિયમનકારો અને ઓડિટર્સ સામે સવાલો ઉઠાવ્યા હતા.
પીએમે ભારતીય અર્થવ્યવસ્થામાં વિકાસનો ઉલ્લેખ કરતા જણાવ્યું હતું કે ચાર વર્ષ પૂર્વે સમગ્ર દુનિયામાં જ્યારે ભારતની અર્થવ્યવસ્થાની ચર્ચા થતી હતી, તો કહેવાતું હતું ફ્રેજાઇલ 5, આજે ભારતના પાંચ લાખ કરોડ ડોલરની ઈકોનોમીના લક્ષ્યની ચર્ચા થાય છે. હવે વિશ્વ ભારત સાથે ખભેથી ખભો મિલાવીને ચાલવા માંગે છે.
પીએમે જણાવ્યું કે, 'વિતેલા ત્રણ-ચાર વર્ષમાં ભારતે પોતાની સાથે સમગ્રથ દુનિયાના આર્થિક વિકાસને મજબૂત કર્યો છે. IMFના આંકડા મુજબ, વર્ષ 2013ના અંત ભારતનું વિશ્વના જીડીપીમાં નોમિનલ ટર્મમાં યોગદાન 2.4 ટકા હતું. અમારી સરકારના અંદાજે 4 વર્ષમાં તે વધીને 3.1 ટકા થઈ ગયો છે. પ્રવર્તમાન સમયે કોઈપણ મેક્રો માપદંડ જોઈ લો, મોંઘવારી દર, ચાલુ ખાતાની ખાધ, નાણાં ખાધ, જીડીપી ગ્રોથ, વ્યાજ દર, એફડીઆઈની આવક, ભારત તમામ મોરચે શ્રેષ્ઠ પ્રદર્શન કરી રહ્યું છે.'
પીએમ મોદીએ કહ્યું કે મોંઘવારી દર અંકુશમાં રહેતા અને ઉચ્ચ ઉત્પાદકતા ગ્રોથને પગલે રૂપિયાનું આઉટલુક પણ સુધર્યું છે. વ્યાજ દરમાં એક ટકાથી વધુનો ઘટાડાનો લાભ ગ્રાહકો, હાઉસિંગ ક્ષેત્ર અને અન્ય ઉદ્યોગોને થઈ રહ્યો છે. પીએમે વિતેલા ચાર વર્ષના કામકાજનો ઉલ્લેખ કરતા અગાઉની સરકાર સાથે તેની તુલના કરી અને કેટલી ઝડપથી સરકાર વિકાસના કામોને આગળ વધારી રહી છે તે જણાવ્યું હતું.